Nu vil anlægget af Aarhus Letbane give forsinkelser. Først ved Nørreport. Siden ved de store kryds op ad Randersvej.

Annonce

»Det skal være skidt, før det bliver godt.«

»Det skal være skidt, før det bliver godt«.

Sådan vil man snart kunne høre bilister i Aarhus hvisle sammenbidt bag rattet, mens de venter og venter på at komme videre.

Det, der skal være skidt, det er muligheden for at komme bare nogenlunde hurtigt frem i bil.

Årsagen? Det er den letbane, der forhåbentlig vil gøre det godt, fordi den får så mange mennesker til at tage toget i stedet for bilen, at trafikken kommer til at glide lettere.

Men før det kan ske, skal letbanen have lagt nogle skinnner, som toget kan køre på.

»Og nu er vi så langt med anlægsarbejdet af letbanen i det centrale Aarhus, at det for alvor begynder at gøre ondt på trafikken,« siger letbanens anlægschef, Jørgen Hansen.

Hidtil har anlægsarbejdet på Nørreport og Randersvej handlet om at bygge den trace midt i vejen, hvor letbaneskinnerne skal ligge.

Og vejudvidelser har givet bilerne pænt meget plads at køre på.

Men senere i år skal letbanesporet føres igennem en række store kryds som for eksempel der, hvor Nørrebrogade krydser Ringgaden, hvor Randersvej krydser Ringvejen og hvor letbanen forlader Randersvej for at svinge ind på Nehrus Alle.

Det kan ikke undgå at skabe voldsomme forsinkelser, når bilerne skal klemme sig forbi det store anlægsarbejde.

»Den gode nyhed er, at vi kan udføre en del af disse arbejder i weekender og ferier, så vi forstyrrer hverdagstrafikken mindst muligt. Og vi forventer at være færdige med udgangen af 2016,« siger Jørgen Hansen.

Men først gælder det Nørreport. PÅ mandag går letbanen i gang med anlægsarbejde på Nørreport-strækningen mellem Kystvejen og Mejlgade.

Der er tale om en blot 60 meter lang strækning. Men også om et trafikalt knudepunkt. Derfor anbefaler letbanen i en pressemeddelelse, at bilister - hvis de overhovedet kan - undgår området omkring Nørreport og finder alternative ruter. For eksempel via ringvej eller ringgade.

Arbejdet udføres i to etaper. Og som man kan se på de tilknyttede kort, ændrer trafikafviklingen sig undervejs.

Fra 21. marts til 6. maj vil der i retning mod havnen kun være en farbar vejbane. Desuden vil det ikke være mujligt at svinge til venstre fra Nørreport ad Kystvejen. Mod nord vil der fortsat være to vejbaner.